
DIRECŢIA DEZVOLTARE

Serviciul Dezvoltare Locală şi Integrare Europeană (S.D.L.I.E.)
SC2010- 6251/17.03.2010
REFERAT

privind aprobarea asocierii municipiului Timişoara pentru constituirea Asociaţiei “Agenţia de Energie a Judeţului Timiş”
Consiliul Judeţean Timiş a avut iniţiativa elaborării proiectului „Înfiinţarea Agenţiei pentru managementul energiei în judeţul Timiş”, aprobat prin hotărârea C.J.T. nr. 79/02.08.2007, obţinând fonduri nerambursabile pentru acest proiect din programul european „Energie inteligentă în Europa”. 

În urma obţinerii finanţării pentru proiectul mai sus menţionat, promovat prin hotărârea CJT nr. 79/02.08.2007, care prevedea înfiinţarea şi operaţionalizarea „Agenţiei de Energie a Judeţului Timiş”, Consiliul Judeţean a semnat, în iunie 2009, contractul de finanţare cu Agenţia executivă pentru competitivitate şi inovaţie, delegată a Comisiei Comunităţilor Europene.
Pentru accesarea finanţării prevăzute în contract este necesară constituirea „Agenţiei de Energie a Judeţului Timiş”, sub forma juridică a unei asociaţii, astfel cum este definită prin Ordonanţa Guvernului nr. 26/2000 cu privire la asociaţii şi fundaţii, cu modificările şi completările ulterioare, prin asocierea judeţului Timiş, prin Consiliul Judeţean Timiş, cu municipiul Timişoara, prin Consiliul Local al municipiului Timişoara, S.C. Colterm S.A., Universitatea Politehnica din Timişoara, Federaţia Asociaţiilor de Proprietari Timişoara şi Camera de Comerţ, Industrie şi Agricultură Timişoara.
Astfel, în vederea demarării procedurii de înregistrare a asociaţiei, prin adresa cu nr. de ieşire 3319/17.03.2010, înregistrată la Primăria Municipiului Timişoara cu nr. SC2010- 6250/17.03.2010, Consiliul Judeţean Timiş a solicitat Municipiului Timişoara aprobarea actelor constitutive ale Asociaţiei.
Agenţiile se constituie ca un punct de legătură între autorităţile publice locale, reţeaua europeană de instituţii de profil, precum şi între jucătorii naţionali şi regionali de pe piaţă. Scopul acestor iniţiative este de a încuraja acţiunile locale şi regionale, în vederea utilizării eficiente a energiei, crearea la nivel local a unei susţineri în acest sens, precum şi stabilirea unei reţele pentru a disemina la nivel local şi regional politicile europene cu privire la economisirea energiei, salvarea mediului şi utilizarea surselor alternative de energie.
Astfel, asociaţia “Agenţia de Energie a Judeţului Timiş” intenţionează să fie un organism calificat ce-şi va desfăşura activitatea în interes comunitar şi al cărui obiectiv principal este de a contribui la dezvoltarea durabilă a judeţului prin promovarea eficienţei energetice, a managementului energetic şi a utilizării resurselor regenerabile de energie, în scopul îmbunătăţirii modului în care energia este produsă şi consumată, a creşterii securităţii alimentării cu energie, combaterii schimbărilor climatice, învigorării creşterii economice, creării  de noi locuri de muncă şi realizării unei calităţi sporite a vieţii pentru cetăţeni, într-un mediu mai curat. 
Asociaţia va ajuta autorităţile locale să-şi formuleze şi să implementeze strategii energetice şi politici de achiziţii verzi şi va contribui la informarea publicului şi a întreprinderilor private asupra legislaţiei şi problemelor curente în domeniul energiei, la educarea ecologică a acestora pentru a înţelege necesitatea îmbunătăţirii eficienţei energetice a clădirilor sau instalaţiilor de producţie şi utilizarea raţională a energiei. 

Obiectivul principal al agenţiei de energie este promovarea utilizării eficiente a energiei, folosirea surselor de energie regenerabilă şi implicit reducerea poluării mediului înconjurător. 
Având în vedere cele menţionate mai sus, 

     PROPUNEM spre aprobare:

· asocierea municipiului Timişoara, prin Consiliul Local al Municipiului Timişoara, pentru constituirea Asociaţiei „Agenţiei de Energie a Judeţului Timiş”, denumită în continuare “Asociaţia”, în condiţiile prevăzute de Actul constitutiv din Anexa nr. 1 şi de Statutul din Anexa nr. 2 la prezentul referat. 
· participarea Municipiului Timişoara la patrimoniul iniţial al Asociaţiei cu o contribuţie în valoare de  1.000 lei din bugetul local.
· plata de către Municipiul Timişoara a cotizaţiei la Asociaţie pentru primul an, în valoare de 1.000 lei din bugetul local.
· desemnarea Primarului Municipiului Timişoara, D-l Gheorghe Ciuhandu, în calitate de reprezentant al Consiliului Local al Municipiului Timişoara, în cadrul Adunării Generale şi Consiliului Director ale Asociaţiei şi, totodată, împuternicirea acestuia să semneze Actul constitutiv şi Statutul Asociaţiei.

